1Emti vahi Kristus bake tu vuzehi meedam dam oa, Kristus bake tu vuzehi vahi meedam dam abo dam zi mei dam zi meime bak Makedonia laba esdam dam laba Alat Aho meia im neà bak bisi duana modi esuidaha bak lam eho etei fa uba vameadalo mozo. 2Neha: Ame Makedonia dam labe naat iba bisi vabidume alihi nemahusi geàda. Labi laha ame dam lam na vab damat modem labe na iho valo ozohona ehenàme gi ozahit, “Ame Kristus bake tu vuzehi meedam dam kota Yerusalem laba azihi dam abo na vab dam laba tau doi vi lodase,” lahame ame dam laba faobekesi duana deeli doi duana lodaha bak. 3Em ba giomim gagom kaio. Ame Makedonia dam labe im doi ame dam na vab dam laba lodaha di lam ba doi koena lodam kaio. Dam lada laba faasi lodaha bak abo duana vi lodam labe ibi zoho fa koedehe bak. Koedehe labe na iho ozome valo modemna ehenàme gi ozahit labihasuhu bak. Labi ame bak lam meedaha di lam meit ame dam laba vi ootehe labe ba ame dam lam odohalehebeat meedaha vabak. Gi ihimo im ahulat uledi lodume vahedaha bak. 4Nehaha bak. Bak mei bake azihi damti bak mei bake azihi damti laham dam labe iho Alam damalehe dam na vab dam abo bak Yudea laba azihi dam laba doi lodam bak lam ame Makedonia dam labe iho aahemu vedi neha, “Im laha vi tau lodase,” lahame labi tauleme gagodaha bak. 5Ame Makedonia dam labe iba neha, “Paulus oa, uho doi ibida ve ame dam na vab dam laba le lodale,” lahame ame doi iba lodaha di lam ba ibi iho debe novalo nasi tu vi ozodaha bak laba ulohona vamateme lodaha vabak. Abo vafozi fa fetehesu vamateme lodaha bak. Ame di lam ba gi doi lamota lodaha vabak. Ame dam labe iho nasi im Boehàda Yesus bake neha, “Im oboda iho ahu vàmadi meeda tame,” lahame labi gagu vàmadi esuhu bak. Labi laha neo iba neha, “Im ubu uho iba gagohoda lam im laha uledi meeda tame,” lahame neo iba gagu vàmadi esuhu bak. Ame dam labe ibi iho lab gagu vàmadi esu meedam im lam gi Alat Aba Aho ozoho bak lam ab meedamam bak. 6Labihàmu ame Makedonia dam labe ibi iho im neàna meedaha bak lam iho aahemu, “Iho Titus gagome fa uba Korintus dam bake neo oluse,” lahame ab fet vi ozome esuham bak. Nehaha bak. Ame da Titus labe aho amu uba le dam Kristus bake tu vuzehi meedam dam abo kota Yerusalem laba azihi dam lam na vabalehe bak lam um biehe bake aho uba le fi desi um aime deeli faobekesi doi lodam bak ahamte faahada am am bak. Labihàmu fa neo uba modi, “Gi ubu uho meia lab faasi deeli meedam bak lam abo ame doi lam neo vi atetedume neàdese,” lahame labi ozome uba neo olulo modem bak. 7Eho ozoha, um Korintus dam labe uho Kristus bake tu vuzehi im Abada meedam labe um etei nim abo gi im neàna abo duana meedam bak. Uho gi nehada: Uho Kristus bake lab tu vuzehi meedam bak lam ba koena meedam vaba abo gi duana meedam bak ame. Labi laha Alat uba modi fi gatehe im lam uho gi ve fa dam bake iademe vamdesu vameadam bak ame. Labi laha Alat Ahamo ozobohudehe im lam fa uba neo vi modi vi modidume ozobohudi um fi gatedam bak ame. Labi laha uho neha, “Dam lam na vabake iho vi tau lodase,” lahame meedalo àhàki gi amu di iube fet ozome ahumdi esuhu labe gi ame baket meedam bak ame. Labi laha uho iba duana deeli meedam bak ame. Uho labihasu meedam damat modem labe fa im nidi nim laha vi meedume neàbodi iho vi aadase. Ame kota Yerusalem laba azihi dam na vab dam laba um doi vou atetedume neàbodi ahumdi esum bak lam mahate vi meedume iho aase. 8Eho etei uba lab vameadaha bak lam ba, “Uho laha ame dam laba doi vi tau lodale,” lahame ba labi dae meona uba vi ootedume vameadam vabak. Eho gi neham bak ozome um ahu modi ozolo ahit labihasu vi vameadam bak. “Ame Kristus bake tu vuzehi meedam dam bak Makedonia laba azihi dam labe ibi iho meia deeli meedam bak lamti ulohona uho laha ahu vàmadi vi meedào?” laham bak modi ozolo uba labihasu vi vameadam bak. 9Im Boehàda Yesus Kristus labe Aho iba ozahit deeli im neà bak modi esuidam bak lam um ozobohuna taia? Aho amu Am Ai Alati asum ahoba iuba azihi di lam Am ba na Aho ozome valo modemna vabak. Lahana Aho gi ozahit Am bak neà bak azihi bak lam gi fa vou esmozi fa bak niba li fa dam bakdati uloholi nazoh vab datelehe bak. Iba bakdate aame deeli faobekehe labe, “Iho fa asum ahoba iuba le abo iho ba diamut ozome valo modemna vabak laba le azise,” lahame ahit bak niba li nazoh vab datelehe bak. 10Ebe eho nehi ozoho bak nim bisi neà bak am tame. Uho aime meedale. Uho tahun amuda bak iube neha, “Imo dam na vab dam abo bak Yudea laba azim dam laba faobekesi vi tau doi lodase,” lahame nasi alimeat fet vi ozome gagu vàmadi doi faasi atetedam dam um am bak. 11Labihàmu um gi ahat vameadaha vaba abo uho amu ule neàt lab faasi doi atetedam bak lam gi labihasu neo vi meedume neàbodele. Uho labi modemeam làhà ubu uho amu nasi deelehat uledi ahamte faaha bakti ulohona neo vou mode ladume fi tatom labe dam giidat aame ozobohudem bak am tame. Labi uho ame bak lam meedalo modem di gi doi oboda laba vi ozome gi ulohona lodale. Um doi dualemeam làhà doi duana lodam neàte. Laham vabameam um doi koedemeam làhà gi doi koena lodam neàte. Gi labihasu meedale. 12Neham bak. Uho meit neha, “Doi ebeda nim vi tau lodam neàte,” lahame um ahulat ule neàt labi vi ozome ahumdi esumeam làhà uho meia vi tau lodalo modem doi lam Alat ule neàt deeli vam bak gi neham bak. Doi ubu uho vuusum vabak laba Alat ba ozome vadam vabak. Gi ubu uho vuusum doi laba ozome ame doi vadam bak. Neha: Aho ba dat doi koeda laba neha, “Oho doi duana lodale,” lahame ba labi gagu ootedam vabak. Gi koena lom neà bak. Doi dualemeam làhà duana lom neà bak. Labihadam bak. 13Eho ba neham bak vi ozome uba vameadume ootedam vabak. “Um Korintus dam fà nazoh vabalese. Labi fa ame kota Yerusalem laba azihi dam labe ihimo fà nazohaedase,” lahame vi ozome ootedam vabak. Em gi um dam debu meidati dam debu meidati ot modidam bak laba vi ozome uba nehi vameadam bak. Um Korintus dam etei di nibe nazoh dua labe uho ba ozome valo modemna vabak. Uho fa dam kota Yerusalem laba azihi dam laba vi tau lodam neàte. Labi ba diamut um Korintus dam fa na vabali ba ozome valo modemna ehelem di ame dam labet fa uba ame baleà vouhou vi tau lodam bak. Labihasu ot modidam labe gi um ahebu ba diamut ozome valo modemna vabak. 15Eho etei uba lab gagoho bak lam gi Alat Vameadaha Im Toedahana laba nehi toeme esuhu bak lamti ulohona uba vameadam bak. “Dat ame na àmna duana ateheda labe am dam zohoti ame na àdam di ba fetehesu zoho vekehe vaba gi ahebu àme folehe bak. Labi dat ame na àmna koena ateheda lam laha am dam zohoti ame na àdam di ba koedi meida fotehe vaba gi ulohodesu àdaha bak.” Lahame aham di iube labihasu toeme esuhu bak. 16Eho um fa vei neàdem bak laba vi ozome, “Fà vabededase,” lahame meedalo àhàki meedam bak lamti ulohona Alat fa Titus bake laha neo modi vizi aho gi neo um vei neàdem bak laba vi ozome, “Fà vabededase,” lahame modelo àhàki meedàmu em gi Ala bake, “Neàte,” lahame vou baedam bak. 17Titus uba le faobekesi vi vabededalo modem bak lam imbo bak. Eho gi neham bak ozome uba labi gagoho bak. Iho Titus bake neha, “Oho num debu Korintus laba le, ‘Ame doi atetedam bak nehasu modele,’ laham bak lam oho le vi vameadam neào?” lahame iho Titus bake labi ailo gagoho di lam aho fa neha, “Lo, em ule bak. Uho lab gagoho bak lam em le modelo àhàkedam bak am bak. Neham bak. Ebe eho amu gi fet ozome esuhu bak lam uho ab gagoham bak,” lahame iba fa labi gagoho bak. Labiha labe eho uba labi gagoho bak. 18Iho ba gi Titus ahamo uba olulo modem vabak. Abo imti vahi Kristus bake tu vuzehi meedamda meida nim laha vi tau olulo modem bak. Imti vahi Kristus bake tu vuzehi meedam dam abo dam zi mei dam zi mei lahadam dam nibe iho ame da nibe aho Kristusat meedaha Im Neàna lam dam bake lab vou vameatedaha bak laba ozom di iho vou baedamda am bak. 19Eho ba im lada lamota ozome uba labi vameadam vabak. Imti vahi Kristus bake tu vuzehi meedam dam abo dam zi mei dam zi mei lahadam dam nibe ihimo ame da niba laha neha, “Aho iba ba tau ame dam Kristus bake tu vuzehi meedam dam abo kota Yerusalem laba azihi dam lam abo na vab dam laba damat vi tau ilabdi lodalo modem doi lam aho iba vi tau ame doi lam gi iademe ahe neà kota Yerusalem laba vou fule,” lahame gagu olulo modemda am bak. Iho ame doi lam ba vou ladalo modem bak lam gi, “Damat im Boehàda Yesus labe ee Abada vousai vou baedase. Labi ame kota Yerusalem laba azihi dam labe fà iba gut aame ozo, ‘Meia faobekesi ahu vàmadi vi tau meedam dam ame?’ lahame iba aame fà gagodase,” lahame labi vi ozome ame baket meedalo modem bak. 20Titus bake vi tau olulo modemda nim fa iba ba neo vazisi kota Yerusalem laba vi tau lalo modemu dam totbaho labe ba iba nehasu vàlu gagom vabiem bak. “Ame doi lam iho git modi seteho,” lahame ba iba vàlu gagodam vabiem bak. Damat iba feàtàhà vaba gi iba ahumdi neha, “Uho ame doi lam vou lam neàte. Ba etba vàmtea buà vam vaba gi ahebu ame dam laba vou le lodam bak,” lahame damat iba ahumdi gagom bake iho gi iademe meedam bak. 21Neham bak. Boehàda Alat iba vou aasdam bak lamti damat iba vou aasdam bak lamti labihadàmu iho git meedam bak labna zohàme iho gi iademe vamdesu meedalo àhàkedam bak. 22Labi Titusti da meida lamti uba olulo modem di lam da meida nim laha dam behàsu laba neo vi tau olulo modemda ehete. Ame da nim imti vahi Kristus bake tu vuzeheheda meida am bak. Labi ame da nim iho, “Iba vi taum neào?” lahame modi ozolo modidam di lam gi ule neàt iba vi tau ame Im Neàna lam vou vameatedam bak lam meedalo àhàkedam dàt modemda am bak. Lahaha bak lam iho ab aaham bak. Labi laha um Korintus dam doi ubuda malem vaba abo gi meia vi tau lodalo àhàki meedam bak lam am ozobohudi uba tu vi ozodam labe etei nim Titus bake vi tau uba le ame doi lam vamatetedume ahumdi vou faodalo ame bak vi tau modem bak uledehe bak. 23Labi ame da Titus lam gi nehadam bak. Titus emti vou ali eba tau ame Im Neàna lam vou vameatedamda meida am bak. Emti amti gi um neàdem bak laba vi ozome vahi ame im lam meedam bak. Labi ame dam iho Titus bake vi tau gagu uba olulo modemda behàsu lam ba ehemo gagu uba olulo modem vabak. Abo imti vahi Kristus bake tu vuzehi meedam dam zi mei dam zi mei lahadam dam nibe iho ame dam behàsu laba gagu Titus bake vi tau olulo meedam bak. Ame dam behàsu labe ibi iho neà bak meedam bak labet modi dam dua totbaho labe fa aame Kristus bake, “Am abo feàte,” lahame im ahu adat iedi Kristusam ee vousai vou baedam bak. 24Labihàmu ame dam làtela nim uba lafum di lam uho gi ule neàt gut vame meia deelem bak laba vi vouhodume meedale. Uho labihadam bak labet modi imti vahi Kristus bake tu vuzehi meedam dam zi mei dam zi mei lahadam dam nibe iho fa uho meia lab deeli meedam bak lam ab aame ozobohudemam bak. Labi laha iho amu uba lab vou baetedam bak lam ame dam labe laha, “Imbote,” lahame ozobohudi gagodam bak.
Copyright
Learn More
ace_Latn zho_Hant eng_Latn